GULF เซ็นซื้อหุ้นโซลาร์ฟาร์มเวียดนาม”TTCIZ-02″เพิ่ม ดันสัดส่วนแตะ 90% คาดโอนหุ้นไตรมาส 1
GULF เซ็นซื้อหุ้นโซลาร์ฟาร์มเวียดนาม “TTCIZ-02” กำลังผลิต 50 MW เพิ่ม ดันสัดส่วนแตะ 90% จากเดิม 40% คาดโอนหุ้นไตรมาส 1
24 ธ.ค. 2561

บริษัท กัลฟ์ เอ็นเนอร์จี ดีเวลลอปเมนท์ จำกัด (มหาชน) หรือ GULF ระบุว่า เมื่อวันที่ 21 ธ.ค.61  Gulf International Holding Pte. Ltd. (GIH) ซึ่งเป็นบริษัทย่อย ได้เข้าลงนามในสัญญาซื้อขายหุ้น และสัญญาผู้ถือหุ้นกับ Thanh Thanh Cong Industrial Zone Joint Stock Company (TTCIZ) ซึ่งเป็นบริษัทย่อยภายใต้ Thanh Thanh Cong Group (TTC Group) เพื่อเพิ่มสัดส่วนการลงทุนใน TTC Energy Development Investment Joint Stock Company ( TTCEN) ซึ่งเป็นผู้ดำเนินโครงการโรงไฟฟ้าพลังงานแสงอาทิตย์ TTCIZ-02  (โครงการ TTCIZ-02) ในประเทศเวียดนาม จาก 49% เป็น 90%
ทั้งนี้ รายการดังกล่าวเกิดจากการเจรจาครั้งใหม่ระหว่างผู้ถือหุ้นภายหลังจากที่บริษัทได้ศึกษาเพิ่มเติม และพิจารณาแล้วเห็นว่าโครงการมีผลตอบแทนที่ดีและจะสามารถจัดโครงสร้างทางการเงินได้อย่างเหมาะสมตามนโยบายการลงทุนในต่างประเทศของบริษัท โดยคาดว่าจะสามารถดำเนินการโอนหุ้นได้ภายในไตรมาส 1/62 หลังจากได้รับอนุมัติจากหน่วยงานภาครัฐที่เกี่ยวข้อง
อนึ่ง โครงการ TTCIZ-02 ตั้งอยู่ที่อำเภอ Trang Bang จังหวัด Tay Ninh ประเทศเวียดนาม มีกำลังการผลิตไฟฟ้าติดตั้งประมาณ 50 เมกะวัตต์ (MW) และมีมูลค่าโครงการทั้งหมดประมาณ 53.4 ล้านเหรียญสหรัฐ ปัจจุบันอยู่ระหว่างการก่อสร้าง และคาดว่าจะเปิดดำเนินการเชิงพาณิชย์ได้ในเดือน พ.ค.62